Kunstikoolide õpetajate liidu maalinäitus septembris Märjamaa rahvamajas oli maakonna üks mastaapsemaid kunstisündmusi.
Jah, järv võib olla roheline, „Roheline järv“ võib aga tähendada ka meeleolu, tüünet seisundit, mälestust või mis tahes assotsiatsiooni, mille kelleski sõnad „roheline“ või „järv“ esile kutsuvad. Kunstikoolide õpetajate liidu maalinäitus Märjamaa rahvamajas kandis just sellist koondpealkirja. Maalid olid Märjamaal põhjusel, et siin tegutseb üks Raplamaa haruldusi – Märjamaa muusika- ja kunstikool Maiu Linnamäe targal juhtimisel. Märjamaa kooli noorte muljetavaldavaid lõputöid näidatakse tavaliselt ka maakonnakeskuses Raplas. See teeb kadedaks, sest Raplas puudub niisugune kindla õppekava, ruumide ja kvalifitseeritud õpetajatega kunstiõppeasutus.
Fotod: Anne Aaspõllu